  Анжелика Тихонова корреспондент 29-тӥ оштолэзе элькунысь Калык творчествоя юртын (Коммунаръёслэн урамзы, 363 юрт) этнографияя «Акашка» фильм возьматозы. Со сярысь ивортодэтъя «Удмуртия» агентстволэн корреспондентэзлы Калык творчествоя юртысь ӧнерчи Вероника Фёдорова ивортӥз. «Акашка» удмуртъёс понна тулыс-гужем дырпусысь огез тужгес валтӥсез йылол луэ. Сое Быдӟымнунал бере ӵуказеяз ортчыто. Та фильмез РДНТ-лэн (элькунысь Калык творчествоя юртлэн – ред.) экспедиционной группаез лэсьтӥз. Милям вань экспедиционной группамы, кудӥз ке ветлэ, пота экспедициосы но фильмъёс лэсьтылэ, йылолъёсты снимать каре. <…> Фильм лэсьтэмын кылем арын ӵапак «Акашка» ортчытон нуналэ. Быдэсак со процессэз, кызьы со соослэн ортче возьматэ Вероника Фёдорова, Калык творчествоя юртысь ӧнерчиФильмез Кияса ёросысь Карамас-Пельга гуртын лэсьтӥзы. Отчы гуртысь калык пыриськиз. Туэ «Акашка» 29-тӥ оштолэзьлы тупа. Ӵапак со нуналэ ик Калык творчествоя юртын 18 часын фильмез возьматозы. Фильм бӧрсьы валэктонъёссэ вералоз Удмурт кун университетысь удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литератураоссыя кафедраысь доцент, кылосбур тодосъя кандидат Галина Глухова. Фильм удмурт кылын но ӟуч субтитръёсын мыноз. Пыронэз дунтэк. «Акашка» дыръя егит, бызьымтэ нылашъёс вазь ӵукнаысен ик юртысь юртэ ветло, кеньыр, вӧй, курегпуз бичало вылэм. Ваньзэ сое нюлэскы, вӧсяськон интые нуо. Отын соосты йылол ӝук пӧзьтӥсьёс возьмало вылэм. Отын ик, священной писпу (кызьпу) дорын ӝукез но вӧсяло. Собере сое гуртэ нуо. Гурт калык ӝук вайисьёсты урамын ик ӝӧк вӧлдыса возьма вылэм. Ваньзы йылол ӝукен куноятӥсько. Шулдыръяськон дыръя Акашка гурез кырӟало. Мукет нуналъёсы со гурез кырӟаны уг лэзё вылэм. Шулдыръяськон котьку валъёсын ортчылэм. Егит пиос нюлэскысь валъёс вылын васько вылэм. 15-20 валъёс люкаськылӥллям. Вал вылын ик корка но пыро вылэм. Отын валэз нянез куноято но вина сёто. Озьы солы гажамзэс возьмато вылэм. Тегъёс: Лулчеберет Ижкар Удмуртия удмуртъёс  